OTT médiaszolgáltatások aktuális kérdései
dr. Bartóki-Gönczy Balázs, Nemzeti Média- és Hírközlési Hatóság
Az OTT módon nyújtott tartalomszolgáltatás olyan új üzleti modellek megszületését teszi lehetővé, melyek tovább szélesítik a tartalomfogyasztók számára elérhető széles palettát. Azonban ezek az új üzleti modellek számos olyan jogi kérdést vetnek fel, melyekre az „offline világra” íródott szabályok nem képesek megnyugtató, de legalábbis egyértelmű választ adni.
Az előadás fókuszában két ilyen kérdéskör áll. Az első a lineáris médiaszolgáltatásokat OTT módon elérhetővé tevő szolgáltatók besorolásával foglalkozik. Vonatkozik rájuk a must-carry / must-offer szabályozás? Műsorterjesztők? 
A második kérdéskör azokhoz az OTT szolgáltatókhoz kapcsolódik, akik az online – harmadik személyek által elérhetővé tett – médiatartalmakat gyűjtik össze honlapjukon és kínálják megtekintésre. Megtehetik ezt engedély nélkül? Milyen feltételekkel jogosultak ezt megtenni?
Az előadó a két problémakört nemzetközi kontextusba helyezi, bemutatja a legfrissebb uniós és tagállami bírósági joggyakorlatot, illetve kitér az Egyesült Államokban elfogadás előtt álló szabályozási javaslatra, mely igyekszik innovatív módon hozzáigazítani a szabályozást a változó piaci környezethez.